Marx glo in Franse klub se visierMalcolm Marx staan nie sommer vir iemand op die rugbyveld terug nie: GB Jordaan Van soesji na Franse kookkuns. Dít is die roete wat Malcolm Marx se loopbaan binnekort kan volg. Midi Olympique berig dat ŉ Top 14-klub glo daarin belangstel om die Springbokhaker se handtekening te bekom. Marx speel tans vir die Kubota Spears in Japan, maar sy kontrak verstryk volgende jaar en ASM Clermont is na bewering een van die klubs wat die 28-jarige speler in sy visier het. Die Suid-Afrikaner lewer deesdae die een uithalervertoning na die ander vir die Springbokke. Hy was die speler van die wedstryd teen die All Blacks op Mbombela, terwyl hy glad nie vir die vurige Argentyne teruggestaan het nie. Sy twee drieë in Buenos Aires het ŉ leeue-aandeel in die Bokke se oorwinning van 36 – 20 gespeel en veral sy laaste poging was ŉ juweel. Met minder as 40 sekondes op die horlosie oor, het Suid-Afrika ŉ bonuspunt gejag. Ná Makazole Mapimpi se blitslopie het Marx met flinke hanteerwerk die bal onder beheer gekry, sy ore platgetrek en oor die doellyn geduik. Die sterk haker, wat weereens baie ondersteuners se speler van die wedstryd was, het ná afloop van die kragmeting sy spanmaats geloof. “Dit was goed dat ons nie van ons wedstrydplan afgewyk het nie, terwyl ons ook nie toegelaat het dat die volgehoue druk die oorhand kry nie.” Die Springbokke sal op hul beste moet wees as hulle volgende jaar hul wêreldkampioen-titel in Frankryk wil verdedig. En met Marx in die no. 2-trui kry hul kanse darem ŉ hupstoot of twee. Nick Mallett het juis in een van sy rubrieke geskryf dat die Suid-Afrikaners oor meer slaankrag beskik as die oudleerling van King Edward VII School in die opdrafspan is.